Bejaarde boer sterf weke ná plaasaanvalDavid Leslie (Foto: Facebook) ’n Boer van Harrismith in die Vrystaat is Sondag in ’n plaaslike hospitaal dood nadat hy op 1 September op sy plaas in die distrik oorval en aangerand is. David Leslie (81) is tydens die aanval met ’n stok aangerand en het erge kopbeserings opgedoen waarvoor hy meer as ses weke in die hospitaal behandel is. Nkosiyethu Msibi, die vermeende aanvaller, het intussen herstel nadat dié ook tydens die voorval beseer is. Kol. Thandi Mbambo, woordvoerder van die polisie, sê ’n nadoodse ondersoek sal nou gedoen word om die oorsaak van Leslie se dood te bepaal. Sou vasgestel word dat Leslie dood is weens die beserings wat hy in die aanval opgedoen het, sal die aanklagte teen Msibi gewysig word om moord in te sluit. Msibi staan in dié stadium tereg op aanklagte van poging tot moord, diefstal en aanranding met die doel om ernstig te beseer. Hy sal na verwagting op 12 November op dié aanklagte in die landdroshof in Harrismith verskyn. Maroela Media het vroeër berig Msibi het na bewering die dag voor die aanval by Leslie om werk aangeklop. Volgens Mbambo het Leslie aangedui dat hy geen werk vir hom het nie waarna Msibi vort is. Msibi het glo die volgende dag na die plaashuis teruggekeer en Leslie met ’n stok aangerand. ŉ 56-jarige versorger wat in die huis inwoon het ŉ geraas gehoor en ondersoek ingestel waarna Msibi haar glo óók aangerand het. “[Leslie] se jonger seun het gelukkig opgedaag en die verdagte sover gekry om te bedaar,” het Mbambo vroeër gesê. Leslie is ná die aanval na die Busamed- private hospitaal en die verdagte na die Thebe-distrikshospitaal op Harrismith geneem.